Document ID: 31987D0173

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 2ας Μαρτίου 1987
σχετικά με τη βελτίωση της αποτελεσματικότητας των διαρθρώσεων της γεωργίας στο Ηνωμένο Βασίλειο σύμφωνα με τον τίτλο ΙΙΙ του κανονισμού (ΕΟΚ) αριθ. 797/85 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(87/173/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 σχετικά με τη βελτίωση της αποτελεσματικότητας των διαρθρώσεων της γεωργίας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 25,
Εκτιμώντας:
ότι, βάσει του άρθρου 24 παράγραφος 4 του κανονισμού (ΕΟΚ) αριθ. 797/85 η κυβέρνηση του Ηνωμένου Βασιλείου στις 5 Φεβρουαρίου 1986 κοινοποίησε τις διατάξεις του 1985 σχετικά με την ορεινή κτηνοτροφία (Εξισωτικές αποζημιώσεις) (Τροποποίηση) που τροποποιούσαν τις διατάξεις του 1984 σχετικά με την ορεινή κτηνοτροφία (Εξισωτικές αποζημιώσεις) και στις 13 Ιανουαρίου 1986 κοινοποίησε το καθεστώς για το 1985 σχετικά με τις εξισωτικές αποζημιώσεις για το ζωικό κεφάλαιο στην ορεινή Σκωτία και στις νήσους, με έναρξη ισχύος και για τα δύο κείμενα την 1η Ιανουαρίου 1986·
ότι, βάσει του άρθρου 25 παράγραφος 1 του κανονισμού (ΕΟΚ) αριθ. 797/85 η Επιτροπή πρέπει να αποφασίσει, λαμβάνοντας υπόψη τους στόχους του ανωτέρω κανονισμού και την ανάγκη επαρκούς συντονισμού των διαφόρων μέτρων, κατά πόσον τέτοια κείμενα συμφωνούν με τον κανονισμό και επομένως πληρούν τους όρους χρηματοδοτικής συμμετοχής από πλευράς Κοινότητας·
ότι τα κείμενα που κοινοποίησε η κυβέρνηση του Ηνωμένου Βασιλείου πληρούν τους όρους και τους στόχους του κανονισμού (ΕΟΚ) αριθ. 797/85·
ότι εζητήθη η γνώμη της επιτροπής του ΕΓΤΠΕ σχετικά με τα χρηματοδοτικά θέματα·
ότι τα μέτρα που προβλέπονται στην παρούσα απόφαση είναι σύμφωνα με την γνώμη της Μόνιμης Επιτροπής Γεωργικών Διαρθρώσεων,
ΑΠΟΦΑΣΙΖΕΙ:
Άρθρο 1
Οι διατάξεις για την εφαρμογή του τίτλου ΙΙΙ του κανονισμού (ΕΟΚ) αριθ. 797/85 στο Ηνωμένο Βασίλειο που αναφέρθηκαν στο προΐμιο πληρούν τους όρους χρηματοδοτικής συμμετοχής από πλευράς κοινότητας υπέρ του κοινού μέτρου που αναφέρεται στο άρθρο 1 του προαναφερθέντος κανονισμού.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 2 Μαρτίου 1987.

Labels: 18
19
6